Papiniidu sild

Papiniidu sild on sild Pärnus üle Pärnu jõe. Sild asub Tallinna–Pärnu–Ikla maanteel ning ühendab jõe paremal kaldal asuvat Papiniidu tänava piirkonda jõe vasakul kaldal asuva Ehitajate tee ja Tammiste tee piirkonnaga. Papiniidu sild valmis 1976. aastal ja selle pikkus on 284 meetrit. Sild rajati maantee- ja raudteeühendusena ning seetõttu on seda nimetatud ka Papiniidu raudteesillaks. Pärnu kõnekeeles on silda nimetatud ka Uueks sillaks. Ajalugu Papiniidu silla ehitamine algas 23. jaanuaril 1973, kui ehitajad lõid Papiniidu tänava poolsesse kaldasse esimese sillavaia. Sild võeti vastu 30. detsembril 1976, ehkki silla sõidutee viimistlus ei olnud selleks ajaks veel täielikult lõpetatud. Silla avamisel lõikas lindi läbi Eesti NSV Ministrite Nõukogu esimehe asetäitja Bruno Saul. Papiniidu silla ehituskvaliteet oli halb ja põhjaliku remondi vajadus tekkis juba umbes 20 aastat pärast silla valmimist. 2009. aastal algas Papiniidu silla remont, mis oli seotud Pärnu ümbersõidu rekonstrueerimisega. Remondi maksumuseks kujunes 27,2 miljonit krooni, millest 80 protsenti rahastati Euroopa Liidu Ühtekuuluvusfondist. Enne remonti olid niiskus ja lagunenud vuugid kahjustanud silla sambaid, betooni kaitsekihti ja teraskonstruktsioone ning vihmavee äravoolusüsteem oli amortiseerunud. Remondi käigus vahetati välja silla hüdroisolatsioon, sadevee ärajuhtimissüsteem, kattekonstruktsioon, tänavavalgustus ja piirded. Samuti parandati kahjustatud betoonpinnad, puhastati ja värviti metallkonstruktsioonid ning ehitati silla otstesse pealesõiduplaadid. Remondi järel suurenes silla sõiduradade arv kahelt neljale. Silla Tallinna-poolsele küljele rajati jalakäijate pandus, mis ühendab silda Jaansoni rajaga. Silla alla rajati ka umbes 200 meetri pikkune kergliiklustee. Pärnu ümbersõit valmis 2012. aastal. 2018. aasta detsembris lõppes Tallinna ja Pärnu vaheline reisirongiliiklus. Viimased rongireisid Tallinna ja Pärnu vahel toimusid 8. detsembril 2018. Tähtsus Papiniidu sild on üks Pärnu tähtsamaid jõeületusi. Enne Rääma silla valmimist oli see Kesklinna silla kõrval üks kahest peamisest Pärnu jõe ületuskohast linnas. Sild on osa Pärnu ümbersõidust ja Via Baltica trassist. Silla piirkond on seotud ka Pärnu raudteeühenduse arenguga. Rail Baltica rahvusvaheline reisiterminal on kavandatud Papiniidu piirkonda, Via Baltica ja Pärnu jõe vahelisele alale. Galerii Vaata ka Pärnu sillad Kesklinna sild Rääma sild Viited